KAPETULU 7
Kwakekala Kusañuka!
1-3. Kaleyanyi kitwekalamu wejima wetu, nawa Yehova wakatufumishamu ñahi?
FWIKIJENU anayikasi mukaleya yaaka yayivulu hamuloña wumwabulili kwila. Himunakutoñojokahu nenu akayifumishamuku. Ñovu yinayimani nawa kwosi chuma chimukwila. Ilaña kukashimuka, kwinza nimuntu wudi nañovu yakuyifumisha mukaleya nawa yayishiika nikuyishiika nindi wukuyifumisha. Mukutiya ñahi?
2 Wejima wetu twekala mukaleya kakufwa. Kwakutemukila kwosi hela tukulwisha chamuchidinyi. Ilaña Yehova wukweti ñovu yakutupulwisha kukufwa. Nawa washiika nindi “chilumbu wakukumishaku, dikwila nawu kufwa, akamujilumuna.”—1 Akorinda 15:26.
3 Toñojokenu hamuzañalu wumwakatiya hampinji yimwakabulaña kudakamena nenu mwakafwa. Yehova hakafumishahu hohu kufwaku. Wakasañula cheñi niantu afwa dehi. Toñojokenu chakekala chihandilu. Washiika nindi “afu” akekala nawumi cheñi. (Isaya 26:19) Chumichi dichatenawu muBayibolu nawu kusañuka.
NEYI MUNTU ITWAKEÑA NAFWI
4. (a) Chumanyi chinateli kutukundeja neyi ntaña yetu hela ibwambu detu nafwi? (b) Anyi adiña amabwambu jaYesu chikupu?
4 Neyi ntaña yetu hela ibwambu detu nafwi, chineñi chitwatiyaña chakalaña kuumika. Ñovu yamanaña. Kwosi chuma chitunateli kwila kulonda tumusañuli. Ilaña Bayibolu yatukundejaña. (Tañenu 2 Akorinda 1:3, 4.) Tushinshikenu hadi muntu wumu wasañwiliwu kulonda twiluki Yehova niYesu chinakukeñawu chikupu kusañula antu itwakeña. Hampinji yadiñayi Yesu hamaseki, wayileña nakumuhempula Lazaru niahelindi, aMata naMariya. Wejima wawu asatu adiña amabwambu jaYesu chikupu. Bayibolu yahoshaña nawu: “Yesu wayikeñeli nankashi aMata, Mariya niLazaru.” Ilaña ifuku dimu, Lazaru wafwili.—Yowanu 11:3-5.
5, 6. (a) Chumanyi cheliliyi Yesu chamweniyi ataña jaLazaru niamabwambu jindi ananeñi? (b) Chatiyiliyi Yesu hansañu yakufwa chatukundejaña ñahi?
5 Yesu wayili nakuyikundeja aMata naMariya. Mata chelukiliyi nindi Yesu nakwinza, wayili hanji yamusumba nakumukinkilila. Watiyili kuwaha chamumweniyi Yesu, ilaña wamulejeli nindi: “Neyi wadiña kunu, mutenowu manakwami hadi kufwaku.” Mata watoñojokeli nindi Yesu wenjili mukulaba. Kuhiñahu, Yesu wamweni muhelindi, Mariya, nakudila. Chayimweniyi anakudila, waneñeli nawa wadilili. (Yowanu 11:21, 33, 35) Watiyili wushona waweni wutwatiyaña neyi muntu itwakeña nafwi.
6 Chatukundejaña hakwiluka netu Yesu watiyaña wushona wutwatiyaña neyi muntu itwakeña nafwi. Yesu wekala tuhu neyi Tata yindi. (Yowanu 14:9) Yehova wukweti ñovu yakufumishahu kufwa haya nyaaka nawa katataka tuhu yakwifumishihu.
“LAZARU, IDIKAKUMU!”
7, 8. Muloñadi Mata chakaaniniyi kufumisha ilola kwiijamu daLazaru, Yesu welili ñahi?
7 Yesu chashikiliyi kwijamu kwakamikiliwu mujimba waLazaru, wawanini kuchisu anashiku ilola deneni. Yesu wahosheli nindi: “Dilañumunenuku ilola.” Ilaña Mata hakeñeleña nindi adifumishikuku. Mujimba waLazaru washakamini mafuku awana mwiijamu. (Yowanu 11:39) Welukili wanyi chuma chakeñeleña kwilayi Yesu kulonda yamukwashi manakwindi.
8 Yesu wamwilili Lazaru nindi: “Idikakumu!” Chuma chamweniwu aMata naMariya chayihayamishili chikupu. “Muntu wafwili wedikilimu iku nyendu yindi nimakasa indi anayijiñili mumahina.” (Yowanu 11:43, 44) Lazaru amusañwili! Wafuntili cheñi kudi antaña niamabwambu jindi. Amukumbatili, kumukwata nikuhosha nindi. Ichi chadiña chihayamisha. Yesu wamusañwili Lazaru.
“EYI KANSI WAMUMBANDA, NAKULEJI NAMI, HINDUKAKU!”
9, 10. (a) Hinyi wamwinkeli Yesu ñovu yakusañula antu? (b) Muloñadi nsañu yakusañuka chiyalemena kudi etu?
9 Komana Yesu wasañwileña antu nañovu jindi? Inehi. Henohu kanda yamusañuli Lazaru, Yesu walombeli kudi Yehova nawa wamwinkeli ñovu yakumusañula Lazaru. (Tañenu Yowanu 11:41, 42.) Lazaru hidiyi hohu asañwiliwuku. Bayibolu yahoshaña hadi kansi wamumbanda wayaaka 12 wakatili nankashi. Tata yindi Jayirusa waneñeli nawa wamulembeleleli Yesu nindi yamuukili mwanindi. Diyi mwana wadiñayi nindi hohu. Chahosheleñayi naYesu, kwenjili amayala nakumuleja nawu: “Mwaneyi wamumbanda nafwi dehi! Muloñadi chiwunakumukabishila Ntañishi?” Yesu wamulejeli Jayirusa nindi: “Bayi wutiya womaku, ikalaku hohu nachikuhwelelu.” Kuhiñahu wayili naJayirusa kwitala dindi. Chashikiliwu kwakwihi netala, Yesu wamweni nikutiya antu anakudila. Yesu wayilejeli nindi: “Lekenu kudila, muloña nafwi wanyi, wudi mutulu.” Atata yindi niamama yindi atela elukili wanyi mwatalishiliyi Yesu. Yesu walejeli antu ejima kufuma mwitala nawa walejeli atata yindi niamama yindi kwiñila mukapeka mwakamini kansi wamumbanda. Yesu wamukwatili kuchikasa nakuhosha nindi: “Eyi kansi wamumbanda, nakuleji nami, hindukaku!” Anvwali jindi atiyili muzañalu chelili yahinduki nakutachika kwenda. Yesu wamusañwili mwanawu. (Maku 5:22-24, 35-42; Luka 8:49-56) Kufuma dina ifuku, neyi amona mwanawu anukileña yuma yayikoñeleleliyi Yehova kuhitila mudi Yesu. *
10 Antu asañwiliyi Yesu afwili cheñi. Ilaña iyi nsañu yalema muloña yatukwashaña kutalila yuma yakumbidi. Yehova wakeñaña kusañula antu nawa wakayisañula.
YUMA YITWADIZILAÑA KUNSAÑU YAKUSAÑUKA
11. Mukwakutañisha 9:5 yatudizishañadi hadi Lazaru?
11 Bayibolu yalumbulula nawu “afu hiyeluka chumaku.” Dichadiñayi niLazaru. (Mukwakutañisha 9:5) Neyi chochahosheliyi Yesu, chadiña tuhu neyi Lazaru wadiña mutulu. (Yowanu 11:11) Hampinji yadiñayi mwijamu, Lazaru helukilihu “chumaku.”
12. Tuneluki ñahi netu Lazaru mwalala amusañwili?
12 Antu amavulu amumweni Yesu chamusañwiliyi Lazaru. Niayilumbu jaYesu elukili nawu diyi wakoñeli ichi chihayamisha. Lazaru wekalili wamumi nawa chumichi chamwekesheli nawu mwalala amusañwili. (Yowanu 11:47) Cheñi, antu amavulu ayili nakumuhempula Lazaru, nawa atachikili kwiteja nawu Yesu amutemesheli kudi Nzambi. Ayilumbu jaYesu atiyili kutama, dichi akeñeleña kuyijaha aYesu naLazaru.—Yowanu 11:53; 12:9-11.
13. Muloñadi chitukukuhwelela netu mwalala Yehova wakasañula afu?
13 Yesu wahosheli nindi “antu ejima adi mumajamu achanukishu” akayisañula. (Yowanu 5:28) Chumichi chinakumwekesha nawu antu ejima anukañayi Yehova wakayisañula. Ilaña hakwila nawu muntu amusañuli, Yehova watela kwanuka yuma yejima yakoñeliyi owu muntu. Nateli kwanuka yuma yejima? Mwiwulu mwekala tutumbwa twatuvulu nankashi. Bayibolu yahoshaña nawu Yehova weluka majina atutumbwa twejima. (Tañenu Isaya 40:26.) Neyi wanukaña majina atutumbwa twejima dikwila nawu watela kwanuka yuma yejima yakoñeleña antu akasañulayi. Chineli Yehova diyi waleñeli yuma yejima, tuneluki netu wukweti ñovu yakusañula antu.
14, 15. Mazu aYoba atudizishañadi kutalisha hakusañuka?
14 Yoba iyala washinshika welukili nindi kwakekala kusañuka. Wehwili nindi: ‘Neyi muntu nafwi, wakahanda cheñi?’ Kuhiñahu wahosheli naYehova nindi: ‘Wakatambika, ami naketiya; wunafwili mudimu wakumakaseyi.’ Yoba welukili nindi Yehova nakuhembelela mpinji yakasañulayi afu.—Yoba 14:13-15.
15 Mwatiyaña ñahi nansañu yakusañuka? Munateli kudihula nenu, ‘Indi ataña jami niamabwambu jami afwa dehi niwena akayisañula?’ Twakolaña chikupu neyi twiluka netu Yehova nakukeña kusañula afu. Tutalenu chashimuna Bayibolu kwakashakamañawu niantu akasañulawu.
“AKATIYA IZU DINDI NAKUFUMAMU”
16. Antu akasañulawu nakushakama hamaseki akashakamaña ñahi?
16 Kunyima, antu asañwiliwu atachikili kushakama cheñi nawantaña niamabwambu jawu hamaseki. Chumichi chikamwekana cheñi kumbidi nawa chakawaha nankashi. Muloñadi? Muloña antu akasañulawu nakushakama hamaseki akashakama haya nyaaka nawa hiyakafwa cheñiku. Nawa akashakama mukaayi kambukaku chikupu nakaayi kitunakushakamamu makonu. Kwakekala kwosi njita, wubanji nikukata.
17. Anyi akasañulawu?
17 Anyi akasañulawu? Yesu wahosheli nindi “ejima adi mumajamu achanukishu akatiya izu dindi nakufumamu.” (Yowanu 5:28, 29) Chimwekeshu 20:13 yatulejaña nawu: “Kaluñalwiji kalubwili afu adiñamu, kufwa niIjamu nijena jalubwili afu adiñamu.” Mwamweni, antu amavulu akekala cheñi nawumi. Kapostolu Pawulu niyena wahosheli nindi ‘antu aloña niabula kuloña’ akayisañula (Tañenu Yilwilu 24:15.) Iyi nsañu yinatalishi mudihi?
18. Anyi “aloña” akasañulawu?
18 Hakachi ‘kawantu aloña’ hadi ambuña Yehova adiñaku henohu Yesu kanda yenzi hamaseki. Antu adi neyi Nowa, Abarahama, Sara, Mosi, Luti niEsita akayisañula nakushakama hamaseki. Munateli kutaña nsañu yanawa amayala nawambanda muAheberu kapetulu 11. Indi ambuña Yehova ashinshika anakufwa makonu? Niwena “aloña” dichi akayisañula.
19. Anyi ‘abula kuloña’? Yehova wakayinka kukoolekanyi?
19 Hakachi kawantu ‘abula kuloña’ hadi antu amavulu abulili kukooleka kwakudiza hadi Yehova. Hela chakwila afwa, Yehova wayanukaña. Wakayisañula nawa akekala nakukooleka kwakudiza hadi yena nikumukalakela.
20. Muloñadi antu amakwawu chiyakabula kuyisañwilawu?
20 Komana chumichi chinayi mukwila nawu antu ejima afwa dehi akayisañula? Inehi. Yesu wahosheli nindi antu amakwawu akayisañula wanyi. (Luka 12:5) Hinyi wakatondaña antu akasañulawu niakabula kusañulawu? Yehova diyi Nsompeshi wakukumishaku, ilaña wamwinka Yesu wuswa ‘wakusompesha antu amomi niafu.’ (Yilwilu 10:42) Antu akawanawu nawu atama nawa abulaña kukeña kuhimpa akayisañula wanyi.—Talenu Mazu Adi Kunsa 19.
KUSAÑUKA KWAKUYA MWIWULU
21, 22. (a) Kusañuka kwakuya mwiwulu kwatalisha mudihi? (b) Hinyi wasambililiwu kusañula nawumi wamwiwulu?
21 Bayibolu yatulejaña cheñi nawu antu amakwawu akashakama mwiwulu. Neyi muntu anamusañuli kulonda yayi mwiwulu, hiyamusañulaña namujimba wawuntuku. Amusañulaña nawumi wamwiwulu neyi chileñaleña chakuspiritu.
22 Yesu diyi wadiña watachi kusañula munjila yamuchidiwu. (Yowanu 3:13) Chimwahitili mafuku asatu kufuma hamujahiliwu Yesu, Yehova wamusañwili. (Masamu 16:10; Yilwilu 13:34, 35) Yesu amusañwili wanyi namujimba wawuntu. Kapostolu Petulu walumbulwili nindi Yesu “amujahili mumujimba wawuntu, ilaña amuhandishili muspiritu.” (1 Petulu 3:18) Yesu amusañwili nakwikala muntu wañovu wakuspiritu. (1 Akorinda 15:3-6) Bayibolu yahoshaña nawu kudi cheñi antu amakwawu akasañulawu muniyi njila.
23, 24. Indi “mukanka wanyikoku wanyanya” wateneniyi Yesu hiyanyi nawa akekala añahi?
23 Henohu kanda yafwi, Yesu walejeli atumbanji twindi ashinshika nindi: “Inakuya nakuyiloñeshela iluña denu.” (Yowanu 14:2) Dikwila nawu atumbanji twindi amakwawu akayisañula nakushakama nindi mwiwulu. Antu añahi akaya mwiwulu? Yesu wahosheli nindi akekala anti, “mukanka wanyikoku wanyanya.” (Luka 12:32) Kapostolu Yowanu washimwini kuvula kwawantu hamumweniyi Yesu “nemani haMpidi yaZiyona [yamwiwulu] hamu nawa 144,000.”—Chimwekeshu 14:1.
24 Awa akwaKristu 144,000 akayisañula mpinjinyi? Bayibolu yatulejaña nawu akayisañula hampinji yakela Kristu natachiki dehi kuyuula mwiwulu. (1 Akorinda 15:23) Tunakushakama muniyi mpinji, nawa 144,000 amavulu ayisañula dehi nakuya mwiwulu. Ana achidi hamaseki nawa anakufwa makonu, ayisañulaña hohenohu nakuya mwiwulu. Hela chochu, antu amavulu akayisañula kumbidi nakushakama muParadisa hanu hamaseki.
25. Tukadizadi mukapetulu kanalondelihu?
25 Katataka Yehova yafumishi antu ejima kukufwa nawa kufwa akakwifumishahu chikupu! (Tañenu Isaya 25:8.) Indi antu akaya mwiwulu akaya nakwiladi? Bayibolu yalumbulula nawu akayuulaña hamu naYesu munfulumendi yaWanta. Twakadiza nsañu yayivulu haniyi nfulumendi mukapetulu kanalondelihu.
^ para. 9 Munyikanda yikwawu, Bayibolu yashimuna antu asañwiliwu akulumpi nianyiki, amayala niambanda, aIsarela niabulili kwikala aIsarela. Munateli kuyitaña ha 1 Anyanta 17:17-24; 2 Anyanta 4:32-37; 13:20, 21; Matewu 28:5-7; Luka 7:11-17; 8:40-56; Yilwilu 9:36-42; 20:7-12.
cjk_Latn bem_Latn cjk_Latn cjk_Latn cjk_Latn bem_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kon_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tum_Latn mri_Latn cjk_Latn lua_Latn lua_Latn lua_Latn cjk_Latn bem_Latn cjk_Latn lua_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn